MPIC เปิดแผนปลดเครื่องหมาย “C” จ่อลดทุนลดพาร์-โอนส่วนเกินมูลค่าหุ้นล้างขาดทุนสะสม
MPIC เปิด 2 กลยุทธ์ปลดเครื่องหมาย "C" จ่อลดทุนลดพาร์-โอนส่วนเกินมูลค่าหุ้นชดเชยขาดทุนสะสม
21 พ.ย. 2561

บริษัท เอ็ม พิคเจอร์ส เอ็นเตอร์เม้นท์ จำกัด (มหาชน) หรือ MPIC ระบุว่า ตามที่เมื่อวานนี้ (20 พ.ย.) บริษัทได้จัดประชุมเพื่อให้ข้อมูลกับผู้ลงทุนและผู้ที่เกี่ยวข้อง (Public Presentation) ในการที่หลักทรัพย์ของบริษัทถูกขึ้นเครื่องหมาย “C” จากการที่บริษัทมีส่วนของผู้ถือหุ้นน้อยกว่าร้อยละ 50 ของทุนชำระแล้ว สำหรับงบการเงินไตรมาสที่ 3/61 สิ้นสุด ณ วันที่ 30 กันยายน 2561 บริษัทมีแนวทางการแก้ไข ดังต่อไปนี้
1.การโอนทุนสำรองตามกฎหมายและส่วนเกินมูลค่าหุ้น เพื่อชดเชยผลขาดทุนสะสมของบริษัท
2.ลดทุนจดทะเบียนและทุนชำระแล้วของบริษัท โดยการลดมูลค่าที่ตราไว้ (พาร์) ของหุ้นของบริษัท จาก 1 บาท เป็น 0.50 บาท ซึ่งจากการดำเนินการดังกล่าวจะทำให้บริษัทมีส่วนของผู้ถือหุ้นมากกว่าร้อยละ 50 ของทุนชำระแล้วในงบการเงินรวม โดยคาดว่าจะดำเนินการแล้วเสร็จภายในไตรมาส 1/62
อนึ่งงบการเงินล่าสุดของ MPIC มีส่วนของผู้ถือหุ้น 495.24 ล้านบาท ขณะที่มีทุนจดทะเบียนชำระแล้ว 1,300 ล้านบาท และมีขาดทุนสะสม 1,222.19 ล้านบาท
 